b"\n_START_ARTICLE_\nSant Vicen\xc3\xa7 de Planoles\n_START_SECTION_\nDescripci\xc3\xb3\n_START_PARAGRAPH_\nEnmig del nucli de Planoles hi ha l'esgl\xc3\xa9sia de Sant Vicen\xc3\xa7 que \xc3\xa9s un notable edifici rom\xc3\xa0nic restaurat a les darreries del segle XX. Inicialment era una esglesiola d'una nau, amb un absis semicircular ornat amb un fris d'arcuacions de tipus llombard, sense lesenes. La volta de can\xc3\xb3 \xc3\xa9s refor\xc3\xa7ada amb cinc arcs torals i l'absis \xc3\xa9s cobert en quart d'esfera. Conserva dues finestres absidals de doble esqueixada, la de migjorn cegada per l'afegit del cos de la sagristia que fa de base al campanar de torre d'estil barroc. Al segle XVIII es va ampliar amb una segona nau, part de la qual correspon a un antic atri de l'esgl\xc3\xa9sia rom\xc3\xa0nica que, amb l'\xc3\xbaltima restauraci\xc3\xb3, s'ha recuperat, tot i que sembla que desvirtuant-ne les caracter\xc3\xadstiques de l'original. Una de les columnes del porxo \xc3\xa9s rom\xc3\xa0nica i les altres dues han estat fetes imitant-ne l'estil.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia \xc3\xa9s esmentada per primer cop l'any 1141, per\xc3\xb2 del lloc de Planoles es tenen not\xc3\xadcies des de l'any 938._NEWLINE_Amb l'\xc3\xbaltima restauraci\xc3\xb3 s'ha recuperat l'atri rom\xc3\xa0nic que havia estat cegat per l'ampliaci\xc3\xb3 barroca amb una segona nau."